Նարեկ եպիսկոպոս Բերբերյան

Նարեկ եպիսկոպոս Բերբերյան (ավազանի անունը՝ Վազգեն) (1967, հոկտեմբերի 28, Բեյրութ, Լիբանան), հայ առաքելական եկեղեցու բարձրաստիճան հոգևորական, Մայր Աթոռ Սուրբ Էջմիածնի մաս կազմող Բրազիլիայի հայոց թեմի առաջնորդ (2014 թվականից)։

Կրթություն 
Նարեկ Բերբերյանը նախնական կրթությունը ստացել է Բեյրութի Վահան Թեքեյան վարժարանում։ 1981-1987 թվականներին սովորել է Մայր Աթոռ Սուրբ Էջմիածնի Գևորգյան հոգևոր ճեմարանում։ 1987 թվականին ավարտելով հոգևոր ճեմարանը՝ Ամենայն հայոց կաթողիկոս Վազգեն Առաջինի կողմից նշանակվել է վեհարանի քարտուղար։ Նույն թվականին ներկայացրել և պաշտպանել է ավարտաճառ՝ Սուրբ Գրիգոր Տաթևացու «Լուծմունք Յոբայ» աշխատությամբ։

Աստվածաբանական կրթությունը շարունակելու նպատակով 1988 թվականին Վազգեն Առաջին կաթողիկոսի կողմից ուղարկվել է Ամերիկայի Միացյալ Նահանգներ։ Նույն թվականին ընդունվել է Նյու Յորքի Սուրբ Վլադիմիր Ուղղափառ Աստվածաբանական ճեմարանը՝ կենտրոնանալով Նոր Կտակարանի մեկնողական գրականության վրա։ 1991 թվականին, ներկայացնելով «Հովհաննես Մկրտիչը՝ ըստ չորս ավետարանիչների» թեմայով ավարտաճառը, արժանացել է համալսարանի գերազանց գնահատականին։ Նույն թվականին ավարտել է համալսարանի բոլոր դանընթացները՝ ստանալով «Աստվածաբանության Մագիստրոս»-ի որակավորում։ Նյու Յորքում ուսանելու տարիներին հաճախել է Կոնկորդիայի քոլեջի դաշնամուրի դասընթացների։ 

1991 թվականին ընդունվել է Նյու Յորքի Անգլիկան եկեղեցու Ընդհանուր հոգևոր ճեմարան և շարունակելու իր բարձրագույն կրթությունը։ Այդ ընթացքում ուսումնասիրել է Հովհաննեսի ավետարանի աստվածաբանությունը։ Ճեմարանն ավարտել է գերազանցությամբ՝ պաշտպանելով «Ղազարոսի Հարության մեկնությունը» թեմայով ավարտաճառը և արժանանալով «Մագիստրոսի Սրբազան Աստվածաբանության» երկրորդ տիտղոսին։

Վիրջինիայում ծառայելու ընթացքում կրթությունը շարունակել է Միացյալ աստվածաբանական ճեմարանում։ 1998 թվականին ներակայացրել է «Քահանայության կարգը» թեմայով իր աստվածաբանական ավարտաճառը և ստանացել գերազանց գնահատական՝ արժանացել է «Աստվածաբանության դոկտոր» բարձր տիտղոսին։

Հոգևոր գործունեություն 
Նարեկ Բերբերյանը 1986 թվականին Էջմիածնի Մայր տաճարում Տեր Հուսիկ արքեպիսկոպոս Սանթուրյանի կողմից ձեռնադրվել է սարկավագ։ 1991 թվականին Հայ առաքելական եկեղեցու ԱՄՆ Արևելյան հայոց թեմի առաջնորդ Տեր Խաժակ արքեպիսկոպոս Պարսամյանի կարգադրությամբ մեկնել է Տեխաս նահանգ և հոգևոր ծառայություն իրականացրել Հյուսթոնի Անդերսոնի կենտրոն հիվանդանոցում։ Նույն թվականին Նարեկ Բերբերյանը նշանակվել է Նյու Յորքի Նյու Յորքի Սուրբ Վարդան եկեղեցու հոգևոր սպասավոր։ 

1992 թվականի հուլիսի 26-ին Նարեկ Բերբերյանը Նյու Յորքի Սուրբ Վարդան Մայր եկեղեցում Տեր Խաժակ արքեպիսկոպոս Պարսամյանի կողմից ձեռնադրվել է որպես կուսակրոն քահանա՝ վերանվանվելով Հայր Նարեկ աբեղա և իր ուխտագիրը Մայր Աթոռին ներկայացնելուց հետո համալրել է Էջմիածնի միաբանության շարքերը։ Նույն թվականին Նարեկ Բերբերյանը նշանակվել է Հյուստնի Սուրբ Գևորգ եկեղեցու հոգևոր սպասավոր և պատասխանատու։ Այստեղ կարճատև հոգևոր ծառայության ընթացքում ստեղծել է  պատանեկան երգչախումբ և երիտասարդաց միություն։

1994 թվականին Նարեկը Բերբերյանը նշանակվել է Ռիչմոնդ Վիրջինիայի Սուրբ Հովհաննես եկեղեցու հոգևոր հովիվ։

1995 թվականին ԱՄՆ Արևելյան հայոց թեմի առաջնորդ Տեր Խաժակ արքեպիսկոպոս Պարսամյանի կողմից Նարեկ Բերբերյանն արժանացել է վարդապետական աստիճանի։ 

Նարեկ Բերբերյանը 2000-2001 թվականներին նշանակվել է Հարթֆորդի Սուրբ Գևորգ եկեղեցու հոգևոր հովիվ, իսկ 2003 թվականին՝ Հարավային Ֆլորիդայի Սուրբ Դավիթ եկեղեցու հոգևոր հովիվ։ Սուրբ Դավիթ եկեղեցում հոգևոր սպասավորության ընթացքում նա կազմակերպել է մանկական երգչախումբ, Աստվածաշնչի հատուկ դասընթացներ, սարկավագաց դասի պատրաստություն, հայերեն լեզվի դասընթացներ և այլ ծրագրեր:Սուրբ Դավիթ եկեղեցում նրա հովվական ծառայության ժամանակ կատարվել է լայնածավալ վերանորոգության աշխատանքներ։

Բրազիլիայի հայոց թեմ 
2013 թվականին Ամենայն Հայոց կաթողիկոս Գարեգին Բ-ի կողմից հոգևոր ծառայության է նշանակվել Բրազիլիայի հայոց թեմում։ 2014 թվականի մարտ 31-ին թեմական պատգամավորական ժողովի ժամանակ Նարեկ Բերբերյանը ընտրվել է Բրազիլիայի հայոց թեմի առաջնորդ։ Նույն թվականի նոյեմբերի 16-ին Նարեկ Բերբերյանն Ամենայն Հայոց կաթողիկոս Գարեգին Բ-ի կողմից օծվում է Եպիսկոպոս։

Նրա աշխատանքի շնորհիվ Բրազիլիայի հայոց թեմում տեղի են ունենում դպրաց և սարկավագաց պատրաստություններ, ստեղծվել է կիրակնօրյա դպրոց, երիտասարդաց միություն, յուրաքանչյուր կիրակի լույս է տեսնում թեմի պաշտոնական թերթը, իրականացվում են տարբեր կրթական ծրագրեր։

Պարգևներ 
Նարեկ Բերբերյանն արժանացել է Հայաստանի Սփյուռքի նախարարությունը մեդալով։ 2021 թվականին Արցախի Հանրապետության նախագահի կողմից պարգևատրվել է «Վաչագան Բարեպաշտ» մեդալով։

Ծանոթագրություններ 

Հայ հոգևորականներ
Հայ հոգևոր գործիչներ
1967 ծնունդներ
Հոկտեմբերի 28 ծնունդներ
Բեյրութ քաղաքում ծնվածներ
Էջմիածնի Գևորգյան ճեմարանի սաներ